1938. aasta Riigivolikogu valimised

I Riigivolikogu valimised toimusid Eestis 24. kuni 25. veebruarini 1938 uue põhiseaduse alusel. Parlamendi alamkotta, 80-liikmelisse Riigivolikogusse, valiti üks liige igast 80-st valimisringkonnast. Kõigi enne 1933. aasta rahvahääletust tegutsenud erakondade tegevus oli selleks hetkeks peatatud ning valimistel osalesid ainult üksikkandidaadid. Valimismääruse järgi võisid kodanike grupid kaheksa päeva jooksul (19. kuni 26. jaanuarini 1938) oma kandidaate üles seada. Iga kandidaadi eest tuli maksta kautsjon 250 krooni ning soovituseks tuli koguda 150 allkirja.

Valimisi toimetas Valimiste Peakomitee järgmises koosseisus: esimees Peeter Puusep (Riigikohtu administratiivosakonna juhataja), aseesimees Karl Terras (riigisekretär), Vladimir Kuusik (Tallinna Ringkonnakohtu esimees), Jaan Soots (Tallinna linnapea), Karl-Robert Ruus (Harju Ajutise Maavalitsuse esimees) ja Eugen Maddisoo (Siseministri abi). Valimiste Peakomitee peasekretär oli Artur Mägi.

Ringkondade-komiteede koosseis oli järgmine:

 Tallinna-Nõmme Ringkondade-komitee (valimisringkonnad 1–12): juhataja Anton Uesson, juhataja asetäitja Jaan Masing, liikmed Hendrik Vahtramäe ja Friedrich Vendach
 Tartu Ringkondade-komitee (valimisringkonnad 43–46): juhataja Aleksander Tõnisson (alates 22. jaanuarist 1938 Jaan Sass), juhataja asetäitja Jaan Sass (alates 22. jaanuarist 1938 Robert Sinka), liikmed Valter Stackelberg ja Konstantin Treffner
 Harjumaa Ringkondade-komitee (valimisringkonnad 13–18): juhataja Paul Mäggi, juhataja asetäitja Andres Loorits, liikmed Albert Siim ja Johannes Reintalu
 Järvamaa Ringkondade-komitee (valimisringkonnad 19–22): juhataja Juhan Kaarlimäe, juhataja asetäitja Ott Vellner liikmed Jaan Eilart ja Gerhard Pärli
 Läänemaa Ringkondade-komitee (valimisringkonnad 23–27): juhataja Jaan Nurk, juhataja asetäitja Jüri Loosme, liikmed Olev Reintalu ja Leonid Melts
 Petserimaa Ringkondade-komitee (valimisringkonnad 28–31): juhataja Alfred Mäeloog, juhataja asetäitja Nikolai Grünthal, liikmed Peeter Menšikov ja August Kull
 Pärnumaa Ringkondade-komitee (valimisringkonnad 32–38): juhataja Jüri Marksoo, juhataja asetäitja Ain Lusik, liikmed Heinrich Soo ja Jaan Leesment
 Saaremaa Ringkondade-komitee (valimisringkonnad 39–42): juhataja Hendrik Otstavel juhataja asetäitja Magnus Õispuu, liikmed Jaan Teetsov ja Vladimir Kallas
 Tartumaa Ringkondade-komitee (valimisringkonnad (47–55): juhataja Heinrich Lauri, juhataja asetäitja Henn Treial (alates 22. jaanuarist 1938 Friedrich Malm), liikmed August Laas ja Jaan Konze
 Valgamaa Ringkondade-komitee (valimisringkonnad 56–58): juhataja Jaan Saul, juhataja asetäitja Villem Maidre, liikmed Theodor Villa ja Nikolai Kuks
 Viljandimaa Ringkondade-komitee (valimisringkonnad 59–69): juhataja Aleksander Siitam, juhataja asetäitja August Maramaa, liikmed Jaan Karu ja Mihkel Truusööt
 Virumaa Ringkondade-komitee (valimisringkonnad 65–74): juhataja Ülo Vahtrik, juhataja asetäitja Ernst Raatma, liikmed Heinrich Aviksoo ja Jaan Lust
 Võrumaa Ringkondade-komitee (valimisringkonnad 75–80): juhataja Johan Keiss, juhataja asetäitja Jaan Treumuth, liikmed Frits Suit ja Heino Melesk

Riigivolikogu 80 kohale seati üles 208 kandidaati. Riigivolikogu liikmed valiti vastavalt seadusele üldisel, ühetaolisel, otsesel ja salajasel hääletamisel ning isiku valimise teel enamusvalimise põhimõttel. Kuna 8 ringkonnas seati üles ainult üks kandidaat, siis vastavalt seadusele nendes ringkondades hääletamist ei toimunud ja need esitatud 8 kandidaati loeti automaatselt valituiks. Valimisaktiivsus oli 71 protsenti (arvestamata neid 8 valimisringkonda, kus hääletamist vaja ei olnud).

Valimisõigus oli neil isikutel, kes valimisnimekirjade koostamise ajaks olid saanud vähemalt 22-aastaseks ning olnud vähemalt 3 aastat Eesti Vabariigi kodanikud. 

Põhiseaduse Elluviimise Rahvarinde esitatud kandidaat võitis 55 valimisringkonnas. 8 ringkonnas võitis Põhiseaduse Elluviimise Rahvarinnet toetav kandidaat. Ükski neljast esitatud naiskandidaadist valimisvõiduks vajalikul hulgal hääli ei kogunud. Kõige vanem valitud liige oli 69-aastane Karl Ernst Särgava Tallinnast ja kõige noorem, 26-aastane Neeme Ruus samuti Tallinnast. Kautsjoni kaotasid need 50 kandidaati, kes said oma valimisringkonnas vähem kui 25 protsenti antud häältest. Kõige väiksema häälte arvuga osutus Riigivolikokku valituks Leopold Johanson. Kõige väiksem ühele kandidaadile antud häälte koguarv oli 148 häält.

Kirjandus 
 Lääne Elu nr. 13. 22. veebruar 1938, lk. 3
 Postimees nr. 56. 26. veenruar 1938, lk. 4.
 L. Valimisarvud. Vaba Maa, 28. veebruar 1938, nr. 49, lk. 2.
 Rahvusraamatukogu "Meie parlament"

Välislingid 
 Riigivolikogu valimised 24. ja 25. veebruaril 1938 (alates 02:54)

1938. aasta Eestis
Eesti valimised
Riigivolikogu